Document ID: 32008R0465

KOMISSION ASETUS (EY) N:o 465/2008,
annettu 28 päivänä toukokuuta 2008,
kokeiden ja tietojen vaatimisesta tiettyjen mahdollisesti pysyvien, eliöihin kertyvien ja myrkyllisten, Euroopassa kaupallisessa käytössä olevien kemiallisten aineiden luetteloon sisältyvien aineiden maahantuojilta tai valmistajilta neuvoston asetuksen (ETY) N:o 793/93 nojalla
(ETA:n kannalta merkityksellinen teksti)
EUROOPAN YHTEISÖJEN KOMISSIO, joka
ottaa huomioon Euroopan yhteisön perustamissopimuksen,
ottaa huomioon olemassa olevien aineiden vaarojen arvioinnista ja valvonnasta 23 päivänä maaliskuuta 1993 annetun neuvoston asetuksen (ETY) N:o 793/93 (1) ja erityisesti sen 12 artiklan 2 kohdan,
sekä katsoo seuraavaa:
(1)
Tiettyjen Euroopassa kaupallisessa käytössä olevien kemiallisten aineiden luetteloon (EINECS-luetteloon) (2) sisältyvien aineiden valmistajia ja maahantuojia voidaan vaatia toimittamaan hallussaan olevia tietoja ja/tai suorittamaan olemassa olevalle aineelle kokeita, jos on päteviä syitä arvioida, että olemassa oleva aine voi aiheuttaa vakavan vaaran ihmisille tai ympäristölle. Pysyvät, eliöihin kertyvät ja myrkylliset aineet voivat aiheuttaa tällaisen vaaran.
(2)
Kyseisiä valmistajia ja maahantuojia olisi sen vuoksi vaadittava toimittamaan komissiolle hallussaan olevat tiedot kyseisistä aineista.
(3)
Näitä valmistajia ja maahantuojia olisi myös vaadittava suorittamaan kyseisille aineille kokeita, laatimaan kokeista kertomus ja toimittamaan tällaiset kertomukset yhdessä kokeiden tulosten kanssa komissiolle.
(4)
Tässä asetuksessa säädetyt toimenpiteet ovat asetuksen (ETY) N:o 793/93 15 artiklassa perustetun komitean lausunnon mukaiset,
ON ANTANUT TÄMÄN ASETUKSEN:
1 artikla
Valmistajien ja maahantuojien, jotka valmistavat tai tuovat maahan yhtä tai useampaa ainetta, joka voi olla pysyvä, eliöihin kertyvä ja myrkyllinen, sisältyy Euroopassa kaupallisessa käytössä olevien kemiallisten aineiden luetteloon ja mainitaan tämän asetuksen liitteessä, on toimitettava komissiolle liitteessä määrätyt tiedot siinä asetetussa määräajassa sekä suoritettava kunkin aineen osalta liitteessä mainitut kokeet liitteessä esitettyjen tutkimusprotokollien mukaisesti.
Niiden on myös toimitettava komissiolle kertomus kustakin kokeesta sekä sen tuloksista liitteessä määrätyssä määräajassa.
2 artikla
Tämä asetus tulee voimaan seuraavana päivänä sen jälkeen, kun se on julkaistu Euroopan unionin virallisessa lehdessä.
Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
Tehty Brysselissä 28 päivänä toukokuuta 2008.

Labels: 1
20
7
0
12